“ደርሶ ይጦረኛል ያለችው ልጅ ሲሞት ..... ሰው ሠራሽ ሕንፃ ቢፈርስ መልሶ መገንባት ይቻላል፥ ሕንፃ እግዚአብሔር የሆነ የሰው ልጅ ሲፈርስ ግን እንደገና መመለስ አይቻልም። ደግሞም ሕንፃ እግዚአብሔርን ማፍረስ ኃጢአት ነው። <የእግዚአብሔር ቤተ መቅደስ እንደ ሆናችሁ፥ የእግዚአብሔርም መንፈስ እንዲኖርባችሁ አታውቁምን? ማንም የእግዚአብሔርን ቤተ መቅደስ ቢያፈርስ እግዚአብሔር እርሱን ያፈርሰዋል> ይላል። ፩ኛ፡ቆሮ፡ ፫፥ ፲፮። በመሆኑም ከሰው ፍርድ ማምለጥ ቢቻል ከእግዚአብሔር ፍርድ ማምለጥ አይቻልም። እኔ እየሆነ ባለው ነገር እጅግ በጣም አዝናለሁ። እናት ልጄ ደርሶ ይጦረኛል ብላ ስትጠበቅ አስከሬኑ ተጭኖላት ሲመጣ ለማንም ቢሆን ያሳዝናል። ..... በክልሎች መካከል ያለው ልዩነት ያመጣው ሞትና መፈናቀል፥ በየከፍተኛ ትምህርት ተቋማቱ ያለው እርስ በርስ መገዳደል የአደጋውን ከፍተኛ ደረጃ መድረስ ቍልጭ አድርጎ ያሳያል። ይኸንንም መንግሥት ራሱ አልካደውም፥ ሀገሪቱ አደጋ ላይ ናት ብሎ መግለጫ አውጥቶአል። በሀገር ውስጥም በውጭ ሀገርም የሚገኙ የፖለቲካ ድርጅቶች፥ የሃይማኖት ተቋማት፥ ታላላቅ ምሁራን፥ የሰብአዊ መብት ተከራካሪዎች፥ የአሜሪካ መንግሥት፥ የአውሮፓ ኅብረት ወዘተ . . . አስጊነቱን እየተናገሩ ነው። በሀገራችን በኢትዮጵያ ከጥንት ጀምሮ ግጭቶች እንደነበሩ ይታወቃል። በግጦሽ መሬትና በመሳሰሉ ነገሮች ሕዝቡ እርስ በርስ ይጋጭ ነበር። የአሁኑን ልዩ የሚያደርገው ሀገሪቱ በዘርና በቋንቋ ተሸንሽና ግጭቱ እስከ ጦርነት ድረስ ማደጉ ነው። ያለንበት ዘመን ኢትዮጵያዊነት ዝቅ፥ ጎሳ ደግሞ ከፍ ተደርጎ የተሰበከበትና የተራገበበት ዘመን ነው። በቀበሌ መታወቂያ ላይ ሳይቀር ዜግነት የሚለው ተፍቆ ብሔር የሚለው የተተካበት ጊዜ እንደሆነ እናውቃለን። ይህም ሕዝቡን ለዘር ግጭትና ፍጅት ያመቻቸዋል። ትናንትም ሆነ ዛሬ ኢትዮጵያውያን ከየክልሉ እንዲፈናቀሉ የተደረገው መታወቂያቸው እየታየ ነው።
